Karis se storie oor tienerseks Hoofstuk 4 Deel 3 – Finesse Meisie
"Eintlik mag 'n mens mos nie meer op die strand vuurmaak nie," sê Ruan bekommerd terwyl die ouens 'n groot vuur aanpak. Dit is Vrydagaand, 'n lekker warm, windstil aand, ideaal vir 'n strandpartytjie.
"Ag, my ou, dis nie so sigbaar van die huise af nie en ons vat maar die kans. 'Living on the edge', jy weet mos," antwoord Karl. Hy is natuurlik die organiseerder van die vuurpakkers.
Die meisies is die toeskouers en babbel aanmekaar.
"Ek is verbaas oor die groot klomp wat saam kom party hou het," sê Anri. "Tot Rico en Ian is hier. Hulle is mos nie eintlik party people nie? Daardie Ian is darem gorgeous!"
"Askies my, wat van Rico? Hy lyk vir my soos 'n filmster!" sê Mia.
"Rico is nie into girls nie," sê Inge.
"Wie sê so?" vra Mia.
"Ag, man, praat met hom. Jy kom dit mos agter. Gewone ouens kry mos so 'n vibe as jy met hulle praat. Rico is nice maar op 'n traak-my-nie-agtige manier," sê Inge.
"Miskien wys hy maar net nie sy ware gevoelens nie. Of dalk het hy nog nie die regte meisie ontmoet wat hom laat klingel nie," meen Karis.
"Karissie, miskien moet jy kyk of jy hom kan laat klingel," sê Anri en giggel verspot.
"Anri, kry 'n lewe!" sê Karis vererg.
"Wat sit julle meisies so en klets?" vra Conrad. "Kry liewer die musiek aan die gang."
"Hier is omtrént 'n verskeidenheid. Justin Timberlake, Melktert Kommissie, Limp Biscuit, Nelly Furtado, Snow Patrol, U2," noem Mia 'n rits name op. "Wat wil julle hoor?"
"Ek dink ons moet die aand met U2 begin, wat sê julle?" vra Karl.
"Moenie vir my sê ons hou 'n beach party sonder The Killers nie!" kla Adolf.
"Ag nee, man. Daar is nog 'n klomp ander mense se musiek wat ek nie genoem het nie. Dit is omtrent net Elvis wat nie hier is nie!" sê Mia en giggel. Sy kry die musiek aan die gang en gaan sit in Karl se arms.
Daar sal sy seker vir die res van die aand bly, vasgegom aan Karl se lyf, dink Karis en skud haar kop onderlangs.
Almal is in 'n lekker stemming. Hulle dans om die vuur en kuier in groepies. Anri dans die hele aand met Ian en Adolf en Karis kry dit toe reg om Rico ook aan die dans te kry. Hulle gaan sit later eenkant en gesels. Toe kom sit Ruan by hulle en hy en Rico begin praat oor dat 'n mens jouself moet ken en jou drome moet uitleef.
"Nee, wag, julle is heeltemal te diep vir my. En dit op 'n beach party!" sê Karis en begin met JD praat. Sy sien hoe Conrad kort-kort in hulle rigting kyk, maar sy voel nie skuldig nie. Vriendskap strek mos verder as net een ou. Later kom vra Mason haar om te dans. Karis kan nie anders as om hom 'n slag oor sy vraag by die sekspraatjie te terg nie. "Mason, jy is mos iemand wat eintlik jonk wou trou, veertien het jy gesê?" vra Karis en giggel.
"Karis, jy het die kat aan die stert beet – of is baie aspris. Ek het gesê in die ou dae kon hulle so vroeg al trou, maar nou …" verdedig Mason homself, maar Karis val hom in die rede.
"Toemaar, Mason, ek grap net met jou! Ek weet dis wat jy bedoel het," stel sy hom gerus.
Toe Karis later 'n entjie van die vuur af langs Conrad gaan sit, is hy eers baie stil.
"Praat jy nie vanaand met my nie?" vra sy.
"Jy het mos baie mense wat met jou praat. Wat kan ek nou vir jou sê?" vra Conrad half dikbek.
"Ek moet mos met my ander pêlle ook praat, dit maak jou mos nie minder belangrik nie, Conrad," sê Karis.
Hy kyk haar reguit in die oë en sy glimlag vir hom. "Wil jy dans?" vra hy dan en trek haar aan haar hand op voor sy nog kan antwoord. Die res van die aand bly sy by hom en hou hy haar hand vas.
Soos gewoonlik is daar 'n groep wat die partytjie te ver voer. Hulle drink duidelik meer as koeldrank en raak baie luidrugtig. Hulle snuif heel moontlik ook nog iets.
Toe Karis en Conrad later langs die see gaan stap, sien hulle geskok hoe 'n hele klompie paartjies die geleentheid gebruik om hulle seksuele behoeftes net daar in die openbaar te bevredig. 'n Mens kan amper op hulle trap. Dit walg Karis dat tieners so min selfrespek en selfbeheersing het. Seks is iets wat spesiaal en intiem tussen twee mense moet gebeur, voel sy. Sy voel half skuldig en verleë. Dis amper of hulle haar met iets betrap het terwyl sy en Conrad eintlik net onskuldig op die strand wou stap.
Conrad lewer nie kommentaar nie, maar Karis kry die indruk dat hy net soos sy voel. Hy lyk effens verleë en stel ook gou-gou voor: "Kom ons gaan liewer terug vuur toe."
Net voor twaalfuur kom Inge en Ruan uit die donker nader. Niemand het agtergekom dat hulle verdwyn het nie. Almal terg hulle oor die alleen-uurtjie en die twee raak baie verleë.
"Los hulle nou. Gun hulle 'n bietjie privaat tyd saam!" sê Karis. Sy ken Inge goed en glo sy is 'n ordentlike meisie wat weet hoe om haar te gedra.
"Gaan ons môre vroeg surf, boys?" vra JD.
"O, nou nooi julle net ouens saam," sê Mia en stoot haar lippe gemaak kwaad uit.
"Ja, môre is net vir die boys. Ons surfklasse word vir volgende keer gebêre," sê Karl.
"Jy sal moet opmaak daarvoor!" waarsku Mia Karl en hy antwoord deur haar amper van haar voete af te soen.
"Al hoe 'n mens Mia stil kry," sê hy laggend vir almal.
"You wish!" sê Mia.
"Kom, ek stap saam met jou voordeur toe," sê Conrad later toe hulle voor die motorhuis stilhou. Karl en Mia is nog besig om in mekaar se ore te koer.
"Wil jy inkom vir koffie?" vra Karis by die deur.
"Nee, ek dink ek moet maar gaan slaap. Hou die koffie vir môreaand, oukei?" vra hy.
Sonder waarskuwing buk hy af en soen haar op haar mond. Dit was seker net vir 'n oomblik, maar vir Karis het die aarde gaan staan. Conrad draai sonder 'n verdere woord om en loop terug oor die straat. Karis bly in die voordeur staan en kyk hoe hy in die huis ingaan, sy kamerlig aanskakel en die gordyne toetrek. Eers toe gaan sy binnetoe, terwyl sy saggies met haar vingers oor haar mond vee.